Ir-Regolament tal-Kunsill (KEE) Nru 2260/84
tas-17 ta’ Lulju 1984
li jemenda r-Regolament Nru 136/66/KEE dwar l-istabbeliment ta’ l-organizzazzjoni komuni fis-suq taż-żjut u x-xaħmijiet
IL-KUNSILL TA’ L-KOMUNITAJIET EWROPEJ,
Wara li kkunsidra it-Trattat li jistabbilixxi l Komunità Ekonomika Ewropea, u b’mod partikolari Artikolu 43 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Soċjali u Ekonomiku [3],
Billi Artikolu 11(6) tar-regolament tal-Kunsill 136/66/KEE tat-22 ta’ Settembru 1966 dwar l-istabbeliment ta’ l-organizzazzjoni komuni fis-suq taż-żjut u x-xaħmijiet [4], kif l-aħħar emendat bir-Regolament (KEE) Nru 1556/84 [5], jipprovdi li persentaġġ ta’ l-għajnuna tal-konsum għandu jkun allokat għall-kampanja ta’ pubbliċità u possibilment għall-proġetti oħra ta’ promozzjoni għall-konsum taż-żejt taż-żebbuġa fil-Komunità; billi, fid-dawl tas-sitwazzjoni fiż-żejt taż-żebbuġa, b’mod partikolari wara l-adeżjoni tar-Repubblika Griega fil-Komunità, dispożizzjonijiet għandhom isiru għall-possibiltà li l-persentaġġ imsemmi fuq jiġi allokat għall-promozzjoni tal-konsum taż-żejt taż-żebbuġa tal-Komunità kemm fis-suq tal-Komunità kif ukoll fis-swieq dinjija;
Billi, permezz ta’ Artikolu 20d (1) tar-Regolament Nru 136/66/KEE, gruppi rikonoxxuti jew l-assoċjazzjonijiet rikonoxxuti jistgħu jżommu bħala miżata, persentaġġ li għandu jkun determinat ta’ l-ammont ta’ għajnuna għall-produzzjoni mħallas lilhom; billi, biex ikun assigurat li s-sistema ta’ l-għajnuna tal-produzzjoni tkun applikata b’mod aktar effettiv, dik id-dispożizzjonijiet għandha tiġi emendata biex tkun tkopri b’mod aktar approssimattiv in-nefqa li ssir għas-superviżjoni mill-organizzazzjonijiet ta’ produtturi u l-assoċjazzjonijiet tagħhom li dwarhom hemm provedimenti fil-kuntest ta’ l-iskema ta’ l-għajnuna tal-produzzjoni;
Billi Artikolu 20d (3) ta’ l-imsemmi Regolament jipprovdi li gruppi rikonoxxuti ta’ produtturi u l-organizzazzjonijiet rikonoxxuti jistgħu jikkonkludu kuntratti ta’ ħażna dwar iż-żejt taż-żebbuġa li huma jinnegozzjaw; billi minħabba l-istrutturi u l-objettivi tagħhom, din il-possibiltà għandha tkun ristretta għall-gruppi ta’ produtturi u organizzazzjonijiet rikonoxxuti fit-tifsira tar-Regolament (KEE) Nru 1360/78 [6] li d-doveri tagħhom jinkludu t-tqegħid fis-suq taż-żejt taż-żebbuġa,
ADOTTA DAN IR-REGOLAMENT
Artikolu 1
Ir-Regolament Nru 36/66/KEE huwa emendat kif ġej:
1. Fl-ewwel subparagrafu ta’ Artikolu 11(6), "fil-Komunità" hija mibdula bi "prodott fil-Komunità";
2. F’Artikolu 20d:
(a) il-paragrafu 1 huwa mibdul b’dan li gej:
"1. Persentaġġ li għandu jkun determinat ta’ l-ammont ta’ l-għajnuna għall-produzzjoni mħallsa lill-organizzazzjonijiet rikonoxxuti jew l-assoċjazzjonijiet rikonoxxuti għandu jkun miżmum. L-ammont li jirriżulta għandu jintuża biex jgħin il-finanzjament tan-nefqa nvoluta fix-xogħol imwettaq permezz ta’ Artikolu 5(3) u Artikolu 20ċ.
Fl-istess waqt u skond l-istess proċedura bħal dik ta’ l-għajnuna tal-produzzjoni, il-Kunsill għandu jiddeċiedi, għas-sena tas-suq segwenti, il-persentaġġ ta’ l-għajnuna tal-produzzjoni li jista jkun miżmum."
(b) il-paragrafu 3 huwa mibdul b’dan li ġej:
"3. Meta l-prezzjijiet fil-Komunità jkunu qrib dawk tal-prezz ta’ l-intervent matul perijodu li għandu jkun determinat, jista’ jkun deċiż, skond il-proċedura stabbilita f’Artikolu 38, li gruppi rikonoxxuti jew l-assoċjazzjonijiet rikonoxxuti skond it-tifsira tar-Regolament (KEE) Nru 1360/78 jistgħu jikkonkludu kuntratti ta’ ħażna dwar iż-żejt taż-żebbuġa li jqiegħdu fis-suq."
3. F’Artikolu 42b ir-referenza għas-subintestatura ex 20.01 B hija mibdula bir-referenza għas-subintestatura ex 20.01 Ċ.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċċjali tal-Komunitajiet Ewropej.
Għandu jkun japplika mill-1 ta’ Novembru 1984.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-17 ta’ Lulju 1984.